**Krimináltaktika 2. alapkérdések**

**(RKRIB04 - Nappali 2. / Levelező 2.)**

**(RKMTB02- Nappali 3.)**

**2023/2024-es tanév**

1. **Határozza meg a helyszíni kihallgatás fogalmát!**

Az a krimináltaktikai módszer, amelynek keretében az előzetesen már kihallgatott személy, a vizsgált eseménnyel összefüggő

* helyeket, helyszíneket mutat meg;
* helyszíneket, helyzeteket rekonstruál;
* cselekményeket szemléletesen mutat be,

miközben vallomást is tesz.

1. **Melyek a helyszíni kihallgatás céljai?**

* Konfliktusmentes kihallgatási szituáció esetén elsősorban a vallomás pontosítása, kiegészítése, valamint a tévedésből eredő ellentmondások tisztázása, feloldása;
* bizonytalan kihallgatási szituáció esetén elsősorban a vallomás ellenőrzése, az ellentmondások tisztázása, feloldása;
* konfliktusos kihallgatási szituáció esetén elsősorban a hiányos, elnagyolt vallomás pontosítása, kiegészítése és annak dokumentálása; a valótlan (vagy annak tűnő) vallomásból eredő ellentmondások tisztázása, feloldása, avagy azok dokumentálása.

1. **Fejtse ki röviden a helyszíni kihallgatás jelentőségét!**

* A kihallgatott jobban visszaemlékezhet az esemény általa ismert mozzanataira, így korábbi vallomását kiegészítheti, pontosíthatja;
* megjelölhet olyan tényeket, amelyekről korábbi kihallgatása során nem tudott pontosan, tárgyszerűen, megfoghatóan nyilatkozni;
* a vallomást tevő személy gondolati és motorikus (mozgási) emlékképei élményszerűen jelenhetnek meg;
* olyan tények is „előbukkanhatnak”, amelyekről csak a vizsgált eseményben résztvevő, vagy azt észlelő személy tudhat („tanútudomás” vagy „tettestudomás”);
* új tárgyi bizonyítási eszközök megtalálására kerülhet sor;
* a hatóság tagja közvetlenül megfigyelheti és rögzítheti a kihallgatott személy vallomásának, cselekvésének, viselkedésének és a helyszín körülményeinek összhangját vagy éppen ellentmondásait.

1. **Sorolja fel, hogy a helyszíni kihallgatás lefolytatása során milyen főbb taktikai szempontokat kell figyelembe venni!**

* A pszichológiai tényezőkre, valamint a vallomástevő személyes tulajdonságaira figyelemmel kell megtervezni, megszervezni és lefolytatni.
* Biztosítani kell, hogy a vallomástevő önállóan, kezdeményezőn és főként befolyásmentesen tevékenykedhessen.
* Az emlékezés terén nem szabad irreális elvárásokat támasztani a vallomástevővel szemben.
* A kérdezés és a vallomástétel módjának a helyszíni kihallgatás sajátosságaihoz kell igazodnia.
* Amennyiben több személlyel kell helyszíni kihallgatást lefolytatni, azt főszabály szerint külön-külön kell elvégezni, de taktikai szempontok indokolhatják az együttes végrehajtást.

1. **Sorolja fel, hogy a helyszíni kihallgatás tervében mit kell szerepeltetni (a terv általános tartalma)!**

* Rendelkezésre álló, elemzett, értékelt adatok
* Helyszíni kihallgatás célja
* Helyszíni kihallgatás fajtája (hely, helyszín megmutatása, cselekmény szemléletes bemutatása stb.) változata (pl. ki folytatja le, kivel: nyomozóhatóság, ügyészség, bíróság; gyanúsítottal, sértettel, tanúval)
* Helyszíni kihallgatás helye
* Helyszíni kihallgatás ideje;
* Helyszíni kihallgatás programja (forgatókönyvszerűen)
* Személyi feltételek (kinek a jelenléte, közreműködése szükséges a lefolytatáshoz)
* Tárgyi, technikai feltételek

1. **Sorolja fel, melyek a helyszíni kihallgatás fajtái!**

* Helyek, helyszínek megmutatása.
* Helyszínek, helyzetek rekonstruálása.
* Cselekmények szemléletes bemutatása.

1. **Fejtse ki röviden, hogy helyszíni kihallgatás esetében mikor beszélhetünk „tettestudomásról”, illetve „tanútudomásról”!**

Amikor annak keretében a vallomástevő olyan részleteket mond el, illetve mutat meg, amelyekről csak a vizsgált eseményben résztvevő, vagy azt észlelő személy tudhat.

1. **Határozza meg a bizonyítási kísérlet fogalmát!**

# Eljárásjogi alakisághoz kötött nyomozási cselekmény, amelynek során az eljáró hatóság a feltételeket, releváns körülményeket biztosítva, mesterségesen, tervszerűen és módszeresen hozza létre azokat az eseményeket, jelenségeket, helyzeteket (stb.), amelyeket tanulmányozni kíván annak megállapítása végett, hogy azok meghatározott helyen, időben, módon, illetve körülmények között megtörténhettek-e, létrejöhettek-e vagy sem.

1. **Melyek a bizonyítási kísérlet előnyei?**

* Az esemény, jelenség a maga egészében, keletkezésében, lefolyásában tanulmányozható;
* empirikus (tapasztalati) ellenőrzés végezhető;
* az esemény alkotóelemeire, részeire bontva vizsgálható;
* a kísérletet (annak egyes mozzanatait) szükség esetén meg lehet ismételni;
* mindennek eredményeként (a teljesebb, gazdagabb információkból) megalapozottabb következtetés vonható le, új, objektív alapú ismeretek birtokába juthatunk.

1. **Sorolja fel a bizonyítási kísérlet fajtáit!**

* Jelenségek észlelési lehetőségét vizsgáló bizonyítási kísérlet;
* cselekmények elkövetési lehetőségét vizsgáló bizonyítási kísérlet;
* esemény (vagy egyes részleteinek) lefolyását vizsgáló bizonyítási kísérlet;
* történések időtartamát vizsgáló bizonyítási kísérlet;
* ingerküszöböt, képességet vizsgáló bizonyítási kísérlet;
* elváltozásokat, nyomcsoportokat vizsgáló bizonyítási kísérlet.

1. **Sorolja fel, mikor kell elállni a bizonyítási kísérlettől!**

Amennyiben az:

* A bűncselekmény megismétlését jelentené;
* veszélyeztetné a résztvevők, közelben tartózkodók életét, testi épségét, egészségét, vagy sértené az állampolgárok becsületét, méltóságát, jogait;
* túlzottan költséges lenne;
* kimenetele ellenőrizhetetlen;
* jelentős károkozással járna;
* hosszadalmas előkészítést igényelne;
* részvételük indokolt volna, de a sértett vonakodik, vagy a gyanúsított megtagadja az aktív közreműködést.

1. **Sorolja fel, hogy bizonyítási kísérlet esetén a hasonló feltételek megteremtésének taktikája jellemzően mely tényezőket érinti!**

* Időpont (nap, napszak stb.) és időtartam
* Hely
* Időjárási, látási, hallási, megvilágítási és fényviszonyok
* Fény-, hang- (stb.) jelenségek, illetve hatások
* Helyszín, szituáció, esemény rekonstruálásának személyi és tárgyi elemei

1. **Sorolja fel, hogyan rögzíthető a bizonyítási kísérlet eredménye!**

* Leírással (jegyzőkönyv vagy feljegyzés)
* Lerajzolással (helyszínrajz vagy helyszínvázlat)
* Hang-, kép-, illetve hang és képfelvételen

1. **Fejtse ki röviden, mi lehet a bizonyítási kísérlet eredménye és abból milyen következtetés vonható le!**

* Pozitív eredmény: csupán valószínűsítő következtetésre ad alapot („úgy is megtörténhetett” – pl. „láthatta”).
* Negatív eredmény: kategorikus következtetésre ad módot („úgy nem történhetett meg” – pl. „nem láthatta”).

1. **Határozza meg a felismerésre bemutatás kriminalisztikai fogalmát!**

A hatóság által bemutatott objektumok emléknyomok alapján történő azonosítására kidolgozott krimináltaktikai módszer.

1. **Határozza meg a felismerésre bemutatás fogalmát!**

A hatóság által bemutatott személyek vagy objektumok emléknyomok alapján történő azonosítására kidolgozott krimináltaktikai módszer, jogilag bizonyítási cselekmény, amelynek keretében a terhelt vagy tanú kísérletet tesz az általa korábban észlelt személy vagy tárgy kiválasztására a számára egyidejűleg bemutatott személyek vagy objektumok közül.

1. **Ismertesse a felismerés bemutatás résztvevőit személyek bemutatása esetén!**

Kérdéses személy: az a személy (általában az adott ügy terheltje), akit a felismerést megkísérlő személy korábban észlelhetett az eljárás tárgyát képező bűncselekmény elkövetése vagy az azzal összefüggésbe hozható valamely esemény során;

indifferens személyek:

* az adott ügytől független,
* a felismerést végző által nem ismert,
* a kérdéses személlyel fő ismertetőjegyekben megegyező tulajdonságú –különösen vele azonos nemű, hasonló korú, testalkatú, bőrszínű, ápoltságú és öltözetű – személy lehet (legalább 2).

felismerést megkísérlő személy: az a terhelt vagy tanú, aki a kérdéses személyt korábban az eljárás tárgyát képező bűncselekmény elkövetése vagy az azzal összefüggésbe hozható valamely esemény során észlelhette.

1. **Ismertesse a felismerés bemutatás menetét személyek bemutatása esetén!**

* A kérdéses személy felhívása arra, hogy az indifferens személyek között a választása szerinti helyet foglalja el (jegyzőkönyvben rögzíteni!);
* felismerést megkísérlő figyelmeztetése (jogilag nem kötelező): a bemutatott személyek közül csak akkor kell bármelyiket kiválasztania, ha határozottan és egyértelműen emlékszik arra, hogy korábban őt észlelte;
* felismerést megkísérlő személy behívása;
* esetlegesen instrukciók adása a felismerésre együttesen bemutatott személyeknek (beszéd és/vagy mozdulat, mozgás), amelyet egymás után, egyenként hajtanak végre;
* felismerést megkísérlő személy nyilatkozata/kiválasztási cselekménye;
* többszöri ismétlés csak indokolt estben szükséges;
* dokumentálás: jegyzőkönyv, a felismerésre együttesen bemutatott személyekről képfelvételt kell készíteni (videórögzítésnél nem kell);
* felismerést megkísérlő személy ismételt kihallgatása (különösen sikertelen FB esetén, jogilag nem kötelező, de krimináltaktikai szempontból ajánlott).

1. **Miért a felismerésre bemutatás az egyik legsérülékenyebb nyomozási cselekmény?**

* A felismerést megkísérlő személyek emlékképeit számos körülmény utólag torzíthatja;
* az eljárási garanciák és taktikai ajánlások nem kellően szigorú érvényesítése, akár kisebb fokú megsértése miatt is veszélybe kerülhet az, hogy a felismerésre bemutatás a valósággal adekvát eredményre vezessen;
* a felismerésre bemutatott kérdéses személy vagy más résztvevők is könnyen megzavarhatják a nyomozási cselekményt.

1. **Mikor tilos felismerésre bemutatást tartani képfelvétel útján?**

* A személyt vagy tárgyat az érintett (potenciális felismerést megkísérlő személy) részére (a bemutatni kívánt képfelvételen szereplő ismertetőjeleit ábrázoló) kép- vagy kép- és hangfelvétel alkalmazásával az adatgyűjtés során korábban már bemutatták;
* a személyről vagy tárgyról készült (a bemutatni kívánt képfelvételen szereplő ismertetőjeleit ábrázoló) képfelvételt körözési eljárásban már közzétették.

1. **Ismertesse a felismerésre bemutatást megelőző kihallgatás során tisztázandó kérdések csoportjait!**

* Az észlelés alanyával kapcsolatban tisztázandó kérdések;
* az észlelés tárgyával kapcsolatban tisztázandó kérdések;
* az észlelés körülményeivel kapcsolatban tisztázandó kérdések.

1. **Sorolja fel, hogy a felismerésre bemutatást megelőző kihallgatás során az észlelés alanyával és tárgyával kapcsolatban mely kérdéseket kell tisztázni!**

Alanyával kapcsolatban

* Milyen az általános fizikai állapota?
* Rendelkezik-e az észlelés, illetve az azonosítás szempontjából jelentőséggel bíró speciális képességekkel, tapasztalati háttérrel?
* Milyen ismeretekkel rendelkezik az észlelés tárgyával kapcsolatban?
* Milyen az észlelés tárgyához, az eljárás alanyaihoz, ill. a vizsgált eseményhez való viszonya?
* Van-e a felismerésre bemutatásban való közreműködésének valamiféle akadálya?

Tárgyával kapcsolatban

* Kit és/vagy mit (illetve kiket és/vagy miket) észlelt?
* Mely ismérveiről tud?

1. **Sorolja fel, hogy a felismerésre bemutatást megelőző kihallgatás során az észlelés körülményei vonatkozásában mely kérdéseket kell tisztázni!**

* Mikor észlelte az objektumot?
* Érte-e újabb benyomás, illetve behatás?
* Hol, illetve honnan, milyen távolságból és helyzetben észlelte?
* Milyen időjárási-, látási-, hallási-, fény- és megvilágítási viszonyok között észlelte?
* Milyen tevékenységet folytatott (mivel volt elfoglalva) közvetlenül az észlelés előtt, illetve alatt? Az mennyire kötötte le a figyelmét?
* Milyen volt az aktuális fizikai és lelki állapota az észlelteket megelőzően?
* Érzékszervi fogyatékossága esetén viselte-e szemüvegét, hallókészülékét stb.?
* Milyen esemény (cselekmény) kapcsán észlelte az objektumot? Miért figyelt fel rá, mi volt az objektum szerepe az eseményben (cselekményben)?
* Mennyi ideig, illetve hány alkalommal észlelte?
* Mit, illetve mennyit észlelt az objektumból (az egészet vagy csak egy részét)?
* Az észleltek gyakoroltak-e rá valamiféle lelki (esetleg fizikai) hatást?
* Kivel volt együtt az észleléskor?

1. **Melyek a felismerésre bemutatás eredménye értékelésének alapelvei?**

* Csak az érintetlen emlékképekkel rendelkező azonosítást végző személlyel,
* mindenfajta befolyásolástól mentesen végrehajtott,
* határozott felismerést eredményező felismerésre bemutatásra lehet olyan döntéseket alapítani, amelyek meghatározzák a nyomozás további menetét, és csak az ilyen felismerésre bemutatás eredményét szabad bizonyítékként elfogadni.

1. **Ismertesse a forrónyomos tevékenység fogalmát!**

A forrónyomos tevékenység a nyomozó hatóság komplex, nyomozási modellekből építkező krimináltaktikai tevékenységének rendszere, amely arra irányul, hogy az erők és eszközök gyors, koncentrált és összehangolt bevetésével:

* + az adott kiemelt bűncselekmény elkövetője kilétének megállapítására, elfogására, valamint
  + a személyi és tárgyi bizonyítékok, fellelhető adatok megszerzésére, továbbá
  + a kiemelt rendkívüli halál körülményeinek tisztázására, illetőleg
  + a kiemelt eltűnéssekkel kapcsolatos elsődleges intézkedések megtételére

rövid időn belül sor kerüljön

* a különböző szolgálati ágak, szolgálatok és szakszolgálatok együttműködésével, illetve
* törvényben szabályozott keretek közt az egyéb rendészeti feladatokat ellátó személyek intézkedésbe történő bevonásával.

1. **Mi számít a forrónyomos tevékenység szempontjából kiemelt bűncselekménynek?**

* Az élet- és/vagy súlyos testi épség elleni,
* súlyos nemi erkölcs és/vagy nemi szabadság elleni,
* súlyos és/vagy erőszakos vagyon elleni,
* a köznyugalmat súlyosan sértő, illetve nagy sajtóvisszhangot kiváltó bűncselekmény;
* a megyei (fővárosi) rendőrfőkapitány vagy bűnügyi helyettese, a rendőrkapitány, illetve az általuk arra felhatalmazott személy által egyéb indokok miatt annak nyilvánított bűncselekmény.

1. **Mi a forrónyomos tevékenység jelentősége, mely jogi norma szabályozza?**

* Lehetővé teszi a szükséges nyomozási cselekmények és kényszerintézkedések azonnali végrehajtását, az információveszteség minimalizálását és a még fellelhető adatok, információk, bizonyítékok hatékony felhasználását.
* 22/2017. (VI. 22.) ORFK utasítás a forrónyomos tevékenység egységes végrehajtásáról.

1. **Sorolja fel a forrónyomos tevékenység feladatait!**

* Vészhelyzet megszüntetése;
* folyamatban lévő bűncselekmény megszakítása;
* újabb bűncselekmény elkövetésének megakadályozása;
* az elkövető üldözése, elfogása és kilétének megállapítása;
* személyi és tárgyi bizonyítékok felkutatása, rögzítése;
* a felderítéshez, egyes feladatok végrehajtásához szükséges adatok összegyűjtése.

1. **Írja le, mit nevezünk körözési eljárásnak!**

Az ismeretlen helyen lévő személyek és dolgok hollétének megállapítására, az ismeretlen személyek, holttestek, ismeretlen eredetű dolgok azonosítására irányuló eljárást, valamint a Schengeni Információs Rendszerben rejtett ellenőrzésre irányuló figyelmeztető jelzés elhelyezésével kapcsolatos intézkedések összességét.

1. **Sorolja fel, mely nyilvántartások alkotják a körözési nyilvántartási rendszert!**

* Körözött személyek nyilvántartása;
* körözött dolgok nyilvántartása;
* ismeretlen holttestek, holttestrészek nyilvántartása;
* talált tárgyak nyilvántartása;
* a nyilvántartás használatára jogosultak nyilvántartása.

1. **Sorolja fel, hogy az eltűnt személy körözésének elrendelése előtt legfeljebb nyolc órával végrehajtott előzetes ellenőrzés keretében – amennyiben az eltűnés körülményei alapján indokolt – mit kell ellenőrizni!**

* Az eltűnt személyt az eltűnést követően mentőszolgálat szállította-e, illetve az eltűnt személy lakóhelye, illetőleg az eltűnés helye szerint illetékes kórház befogadta-e;
* eltűnését követően az eltűnt személlyel kapcsolatban történt-e rendőri intézkedés, nem vált-e baleset áldozatává;
* az eltűnt személyt büntetés-végrehajtási intézet befogadta-e;
* az eltűnt személy szerepel-e a rendelkezésre álló nyilvántartásokban;
* az eltűnt személy rendőri szerv őrizetében vagy letartóztatásban van-e;
* az eltűnt személy nem azonos-e valamely, már megtalált és ismeretlen személyazonosságú holttesttel;
* nem magyar állampolgár eltűnt személy esetében az idegenrendészeti nyilvántartás, illetőleg a menekültügyi nyilvántartás milyen adatokat tartalmaz.

1. **Sorolja fel, hogy az elfogatóparancs saját hatáskörben történő kibocsátása előtt legfeljebb nyolc órával végrehajtott előzetes tájékozódás keretén belül az ismeretlen helyen lévő személy vonatkozásában mit kell ellenőrizni!**

* Az esetleges újabb bejelentett lakó- és tartózkodási helyét;
* a kényszerintézkedés alatt álló személyek, illetve a fogvatartottak nyilvántartását;
* külföldi állampolgár esetében az idegenrendészeti nyilvántartásban lévő adatokat;
* a HERMON-ban lévő adatokat;
* a Robotzsaru rendszerben lévő adatokat.

# Sorolja fel a rendőrség ügyeleti rendszerével kapcsolatos két legfontosabb jogszabályt:

* 57/2013(XII.21.) ORFK utasítás az általános rendőrségi feladatok ellátására létrehozott szerv tevékenység-irányítás központjai, egyes rendőri szervek ügyeletei, valamint a segélyhívásokat fogadó központok egységes működéséről
* 361/2013. Korm. rendelet Segélyhívó fogadó szerv hatásköréről, feladatáról

# Sorolja fel az ESR- projekttel kapcsolatos érintett telephelyeket:

* Rendőrség Igazgatási Központ (RIK) - (1) Budapest
* Hívásfogadó központ (HIK) - (2) Szombathely, Miskolc
* Tevékenységirányító Központ (TIK) - (19) megyei rendőr‐főkapitányságok telephelyei
* Szolgálatirányító Központ (ORFK‐SZIK) - városi rendőrkapitányságok, határrendészeti kirendeltségek telephelyei

# Sorolja fel a Tevékenység Irányító Központ elsődleges feladatait:

* A tudomására jutott bejelentések jogszerű, szakszerű kezelése.
* A szolgálati feladatot ellátó állomány irányítása és munkájának összehangolás.
* A jogszabályokból, közjogi szervezetszabályozó eszközökből, egyéb jogi eszközökből, valamint vezetői utasításokból adódó jelentési, tájékoztatási és adatszolgáltatási kötelezettség teljesítése.
* A társszervekkel történő kapcsolattartás, intézkedést igénylő események során a tevékenység koordinálása, a feladatellátáshoz szükséges jogszabályi felhatalmazáson alapuló adatok átadása és átvétele, az együttműködési megállapodásokból adódó kötelezettségek teljesítése.

# Sorolja fel a Tevékenység Irányító Központ ügyeletesének jogkörét:

* ellátja a részére eligazításban meghatározott rendőrkapitányság(ok) tevékenység-irányítási feladatát;
* feladatkörében alosztályvezetői szintig bezárólag utasítást adhat az VMRFK területén lévő rendőrkapitányságok és - amennyiben az adott szolgálatra vonatkozó eligazítás során a szolgálati elöljárótól erre felhatalmazást kap - az VMRFK egyes szervezeti elemei irányított személyi állományának;
* kezeli a bejelentéseket, az adatlapokat, megteszi a szükséges intézkedéseket;
* folyamatosan felügyeli és koordinálja az intézkedések végrehajtását, utasításokat ad;
* az irányított állomány részére végrehajtja az adattárakból történő adatszolgáltatást;
* végrehajtja a VMRFK területén lévő rendőrkapitányságok személyi állományának készenlétbe helyezésével és értesítésével kapcsolatos elsődleges feladatokat;
* a VMRFK területén lévő helyi szerveket érintő kérdésekben folyamatosan kapcsolatot tart az VMRFK területén lévő rendőrkapitányságok szolgálatparancsnokaival, a bűnügyi készenlétes csoportparancsnokokkal, a vezető ügyeleti szolgálatot ellátóval, valamint a HRK-k ügyeleteseivel;
* a TIK ügyeletes és a szolgálatparancsnok a közterületi állomány megfelelő irányítása, illetve a jelentkező feladatok szakszerű és hatékony végrehajtása érdekében, a szükséges információkról kötelesek egymást tájékoztatni és a kölcsönös segítséget egymás részére megadni.